EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera batzuk egin ditu Caparrosoko abeltegitzarrari emandako ingurumen-baimen integratua nabarmen aldatzeko eskaerari buruz (10-23-PES-00033). Hori dela-eta, Landa Garapeneko eta Ingurumeneko kontseilariak txosten batean ageri diren erantzunak igortzen dizkio. Txosten hori (EH Bildu 230126 con censo actualizado.pdf) Ingurumen Zuzendaritza Nagusiari atxikitako Ekonomia Zirkularraren eta Klima Aldaketaren Zerbitzuak egin du.

Lehenik esan behar da galdera parlamentarioaren testu osoan Ingurumeneko zuzendari nagusiaren martxoaren 12ko 222E/2021 Ebazpena aipatzen dela. Ohartarazi behar da 2021eko azaroaren 22ko 163/2021 Autoaren bidez Nafarroako Justizia Auzitegi Nagusiko Administrazioarekiko Auzien Salak erabaki zuela titularrek jarritako errekurtsoa baiestea eta zuzenbidez erabat deuseza deklaratzea Ingurumeneko zuzendari nagusiaren martxoaren 12ko 222E/2021 Ebazpena, eta demandatutako administrazioari eskatu ziola epaia autoan bertan ezarritako moduan betetzeko.

Egintza hori betez, Ingurumeneko zuzendari nagusiak abenduaren 27ko 1383E/2021 Ebazpena eman zuen, zeinaren bidez ingurumen baimen integratua, lurzoru urbanizaezineko jarduerarako baimena eta ingurumen inpaktuaren adierazpena ematen baitira Caparrosoko udalerriko esnetarako behi-aziendaren instalaziorako eta hondakin organikoetatik biometanoa sortzeko plantarako. Instalazio horien titularrak Hibridación Termosolar Navarra SL eta Valle de Odieta SCL dira.

1. galdera

Ustiategiaren titularrak esaten duen bezala, gaur egun dagoen abere-kopurua “7.200 behi ugaltzaile, urte bat baino gutxiagoko 700 aratxe eta 600 bigantxa (7.900 AzLU)” bada, Departamentuak (Landa Garapeneko eta Ingurumenekoak) uste al du errespetatzen ari dela Ingurumeneko zuzendari nagusiaren martxoaren 12ko 222E/2021 Ebazpenean –zeinetan Ingurumen Baimen Integratua onetsi baitzen– ezarritako muga?

2. galdera

Zer ekintza edo jarduketa egiteko asmoa du Departamentuak, abeltegitzarraren titularrak diren merkataritza-enpresek errespeta dezaten “esnetarako 7.200 behi heldu (6.500 inguru ekoizten eta 700 bat lehortze-aldian eta erditze-aurretiko aldian), eta ernaldiko azken hilabeteetan dauden bigantxen eta 40 egunera arteko aratxeen 600 buru” (7.620 AzLU) edukitzeko muga?

1. eta 2. galderen erantzuna:

Kontsultaren datan hau da departamentu honetan jasorik dagoen egoera:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  |  |  |  |  |  |  |  |  | **Eskaera**  |  |
| **23-01-26ko errolda** | **Plazak**  | **AzLU unitarioa**  | **AzLUak guztira**  | **Baimendua (1383E/2021 Ebazpena)**  | **Plazak**  | **AzLU unitarioa**  | **AzLUak guztira**  | **Plazak**  | **AzLU unitarioa**  | **AzLUak guztira**  |
| **Esne-behiak**  | 5.089  | 1  | 5.089  | **Esne-behiak**  | 7.200  | 1  | 7.200  | 7.900  | 1  | 7.900  |
| **Haragitarako aratxeak**  | 128  | 0,4  | 51,2  | **Aratxeak** | 750 | 0,4 | 300 | 2.172 | 0,4 | 868,8 |
| **Esne-aratxeak**  | 1.485  | 0,4  | 594  |
| **Haragitarako zekorrak**  | — | — | — | **Bigantxak** | 600 | 0,7 | 420 | 1.300 | 0,7 | 910 |
| **Esne-bigantxak**  | 1.582  | 0,7  | 1.107,4  |
| **Abelburuak, guztira**  | **8.284** | **Abelburuak, guztira**  | **8.500** | **11.372** |
| **AzLUak, guztira**  | **6.841,6** | **AzLUak, guztira**  | **7.920** | **9.678,8** |

Datu horien arabera 7.920 AzLUko edukiera dago baimenduta, eta ez 7.620 AzLUkoa, 2. galderan oker aipatzen den bezala.

Aurrean deskribatutako taulan egiazta daiteke abeltzaintzako instalazioak betetzen dituela baimendutako guztizko balioak, bai guztizko abelburu kopuruari bai AzLUei erreparatuta. Esnetarako bigantxa eta aratxeen kopuruak baimendutakoa gainditzen duela detektatu da. Hori ebaluatzean kontuan hartu behar da abeltzaintzako ustiategia bere aziendaren ordezte fasean dagoela, ingurumen baimen integratua jaso eta gero, baimen horrek bide ematen baitio esnetarako abere helduen kopurua 7.200era handitzeko; eta guztizko AzLU kopuruak ez duela gainditzen baimendutakoa.

3. galdera

Zehapen-espedienterik ireki behar al zaie merkataritza-enpresa horiei Ingurumeneko zuzendari nagusiaren martxoaren 12ko 222E/2021 Ebazpenean –zeinetan Ingurumen Baimen Integratua onetsi baitzen– ezarritako mugak gainditu izateagatik?

– 3. galderaren erantzuna:

Egungo abere zentsuaren egoerak ez ditu urratzen Ingurumeneko zuzendari nagusiaren abenduaren 27ko 1383E/2021 Ebazpenean ezarritako baldintzak.

4. galdera

Departamentuak uste al du AzLU-kopurua Caparrosoko abeltegitzarraren titularrek eskatzen duten modu horretan aldatu daitekeela, hau da, “7.900 behi ugaltzaile, urte bat baino gutxiagoko 2.172 aratxe eta 1.300 bigantxa (9.678,80 AzLU) edukitzera pasatu daitezkeela?”

5. galdera

Eskatutako baldintza horietan, ez al du uste Departamentuak handitze hori bateraezina dela oinarrizko legeria arautzen duen abenduaren 27ko 1053/2022 Errege Dekretuak –zeinak behi-aziendak antolatzeko oinarrizko arauak ezartzen baititu– 16. artikuluko 4. eta 5. apartatuetan eta lehen xedapen iragankorrean xedatutakoarekin?

6. galdera

Oinarrizko legeria hori ikusita, zer erabaki hartuko du Departamentuak? Ukatu eginen al da eskatutako Ingurumen Baimen Integratuaren aldaketa funtsezkoa?

– 4., 5. eta 6. galderen erantzuna:

Maiatzaren 30eko 17/2022 Foru Legearen bidez aldatu egin zen Nafarroako Abereen Osasunari buruzko azaroaren 16ko 11/2000 Foru Legea. Aldaketa horretan hirugarren xedapen iragankor berria gehitu zen, hau dioena:

1. 2023ko maiatzaren 30era arte ez da eskabiderik hartuko, ez eta abeltzaintza-baimenik emanen ere, 1.250 AzLU baino gehiagoko edukiera duten behi-aziendako abeltzaintza-ustiategiak jartzeko.

2. Halaber, ez da eskabide berririk hartuko, ez eta baimen berririk emanen ere, jadanik badauden behi-aziendako abeltzaintza-ustiategiak handitzeko, baldin eta handitzearen ondoriozko ustiategia 1.250 AzLU baino gehiagokoa izanen bada.

3. Aurreko apartatuetan ezarritako edukiera-muga ordeztuko da estatu-araudiak oinarrizko gisa eta kasua bada ezartzen duenarekin, azken hori txikiagoa izanez gero.

Beraz, gaur egun, araudi horri jarraituz, ezin da ebatzi galderan aipatutako abeltzaintzako baimena.

Iruñean, 2023ko otsailaren 23an

Landa Garapeneko eta Ingurumeneko kontseilaria: Itziar Gómez López